La platja Nord de Gandia revalida les màximes distincions de qualitat i sostenibilitat que la consoliden com a referent nacional
11 juliol 2025

## La platja Nord de Gandia revalida les màximes distincions de qualitat i sostenibilitat que la consoliden com a referent nacional11 juliol 2025Última actualització: 11 juliol 2025

![](../gestion/img/a2c16f348e76fb9c2996a1c9889d9dcdbeb35be207d273f17bd2bd190cbb14ba.jpg)  
  

Aquest matí s’ha celebrat l’acte oficial d’hissada de banderes a la platja Nord de Gandia, un acte que acredita un any més els reconeixements obtinguts per la qualitat, sostenibilitat i serveis que s’ofereixen a la ciutadania i visitants. L’hissada ha comptat amb l’assistència del secretari autonòmic de Turisme, **José Manuel Camarero**; representants institucionals encapçalats per l’alcalde, **José Manuel Prieto, i** la regidora delegada de Turisme, **Balbina Sendra**, brigades de platja i agents del sector turístic.

Durant l’acte, l’alcalde i els regidors han conversat amb els responsables de totes les entitats i del sector que presten els seus serveis a la platja i, posteriorment, s’ha procedit a l’hissada de les següents banderes:

*   **Bandera Blava**
    
*   **Banderes Qualitur i Ecoplayas**
    
*   **Certificacions AENOR ISO 9001 i 14001**
    
*   **Distintius de l’ICTE de Qualitat Turística i Sostenibilitat**
    
*   **Banderes de l’Orgull LGTBI i de Platja Cardioprotegida**
    

A més d’aquests reconeixements de la platja Nord, Gandia compta amb altres 11 distintius per a les platges del Auir, Rafalcaid, l’Aula Natura Marjal de Gandia i el Sender Blau.

  

Després de finalitzar l’hissada, **José Manuel Prieto** ha destacat la revalidació de totes les certificacions de qualitat i serveis obtingudes per la platja de Gandia, consolidant-la com una de les millors d’Espanya. Ha subratllat que aquests distintius no són fruit de la casualitat, sinó de l’esforç conjunt entre les administracions, el sector turístic i els serveis públics. La platja Nord de Gandia ha comptat enguany amb nou banderes que “_suposen el reconeixement al treball que es realitza cada dia de l’any_”.

Prieto ha recordat que Gandia és una de les huit platges espanyoles que han conservat la Bandera Blava des de la seua creació, i que aquests guardons evidencien el compromís amb la sostenibilitat, el respecte ambiental, la integració i l’excel·lència en els serveis turístics.

A més, ha posat en valor que Gandia ha instal·lat un sistema de banderes dissenyades per a persones daltòniques, amb un total de 144 unitats distribuïdes per la platja, reforçant així el compromís amb l’accessibilitat i la inclusió.

L’alcalde ha expressat el seu agraïment a tots els sectors implicats: el personal tècnic, els departaments municipals de turisme, platges i promoció exterior, les brigades de manteniment, els serveis de neteja, informadors turístics, Policia Local, socorristes, empreses concessionàries i Creu Roja, que ha desenvolupat una tasca impecable en salvament i socorrisme.

Finalment, José Manuel Prieto ha reafirmat que Gandia ha consolidat el seu model turístic basat en la qualitat, la sostenibilitat i l’excel·lència, convertint-se en una destinació de referència nacional i internacional, i ha insistit que aquests reconeixements han de servir com a “_estímul per a continuar millorant, perquè Gandia no sols és un lloc ideal per a visitar, sinó també per a tornar_”.

Per part seua, Camarero va agrair a l’alcalde de Gandia per liderar una jornada de reconeixement al turisme de platges, destacant el valor dels serveis públics que ho fan possible. “_Gràcies als qui durant tot l’any treballen perquè hui puguen els nostres visitants i turistes gaudir_”, va afirmar. Va reconèixer la tasca de cossos com Protecció Civil, Creu Roja, Policia i serveis de neteja, la seua entrega permet que Gandia lluïsca tantes banderes de qualitat turística.

Camarero va subratllar que el turisme a la Comunitat Valenciana “_suma i aporta_”, no sols a l’estiu, sinó tot l’any, gràcies a una estratègia que busca allargar la temporada. Va reivindicar un model turístic “_acollidor, hospitalari i sostenible_” que beneficia tant a visitants com a residents. “_Els primers que gaudim d’una platja accessible i segura som els propis ciutadans_”, va recordar.

També va destacar la dimensió econòmica del sector, que representa el 16% del PIB i dóna ocupació a 300.000 persones. “El turisme és prosperitat, és posar en valor la nostra essència,” va concloure, felicitant Gandia per ser referent en la tasca que es realitza per garantir la qualitat i la seguretat a les seues platges.

  

**Visita al punt de bany adaptat**

Finalitzada l’hissada, la comitiva municipal va visitar un dels tres punts de bany adaptats que té Gandia i que són atesos per Creu Roja. Aquests estan situats a l’altura dels carrers Canàries i els edificis Manila i President. El servei estarà operatiu de l’1 de juny al 30 de setembre al punt del carrer Canàries, i fins al 10 de setembre als altres dos.

Entre les principals novetats d’aquesta temporada destaquen la instal·lació de boies de 25 metres per a facilitar el bany a persones invidents, la donació de crosses anfíbies per part de Gandia Surf —ja disponibles al punt del carrer Canàries— i l’adquisició d’una nova cadira de bany per al punt del Manila.